**Azt hiszem igen**

Sistereg a napfény, ahogy a vízhez ér
Félszegen mártja bele sugarát a hideg tó
Sötét felszínébe

Feszülés. Feszülten hallgatom a víz susogását,
az egyetlen, ami megtöri a csendet

Tompa zsibbadás remeg a térben, az elsétáló maszkok nem szólnak,
csak lassan folynak el az utcán

Kacsák menekülnek a tél utáni száraz nádakba
A gyenge nap apró pontokat próbál némán kivetni magából

Fürkészem a tájat, mintha süket lenne az egész világ

Zizzen a hullám, ahogy átszövi a világosság
Újrakelti a levegőt mely lassan
Vánszorog

Riadtan eszmél fel a szív, lábadozik a jövő öröme

A nap erőlködik, hogy újra elfoglalja méltó helyét

Tényleg újrakezdhetné?